RESOLUCIÓN do 16 de abril de 2008 pola que se convoca un curso sobre actitudes e comunicación persoal en situacións críticas.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 23/04/2008

Dentro das actividades programadas para o ano 2008, en colaboración co Concello de Vigo, en virtude do convenio de formación asinado entre a Academia Galega de Seguridade Pública e o Concello de Vigo, anúnciase a realización dun curso sobre actitudes e comunicación persoal en situacións críticas, que deberá desenvolverse conforme as seguintes bases:
Obxectivos.
-Coñecer as dimensións psicolóxicas das situacións de crises nas súas diferentes dimensións individuais, grupais e colectivas.
-Coñecer as cuestións xerais sobre comunicación humana. Afondar nese coñecemento no referido á acción policial en situacións críticas, atendendo aos obxectivos da intervención e aos implicados nela.
-Identificar o efecto das actitudes e estados emocionais na comunicación no exercicio profesional.
-Coñecemento da importancia e posibilidade do autocontrol emocional.
Destinatarios.
O curso vai dirixido aos membros do corpo de policía local, funcionarios de carreira, do Concello de Vigo, para os que se reserva un mínimo do 50% das prazas; o resto cubrirase con solicitantes doutros corpos de policía local que cumpran os mesmos requisitos, tendo preferencia os dos concellos próximos a Vigo.
Inscrición.
A inscrición dos participantes será totalmente gratuíta.
Prazas.
20 prazas.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 28 de abril ás 14.00 horas.
3. As instancias dos solicitantes que non pertenzan ao Concello de Vigo deberán enviarse á Academia Galega de Seguridade Pública (fax: 886 20 61 22), avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Os solicitantes que pertenzan ao corpo de policía local do Concello de Vigo deberán facer a súa solicitude a través da Academia de Formación de Policía Local do Concello de Vigo.
Datas.
O curso desenvolverase durante os días 5, 6, 7 e 8 de maio de 2008.
O horario será de 16.00 a 21.00 horas, cunha duración de 20 horas lectivas.
Contido.
1. Presentación, explicación de obxectivos de coñecemento e da metodoloxía de traballo que se debe seguir.
2. As situacións críticas: individuais, grupais e colectivas. Características psicolóxicas e dinámicas.
3. A intervención psicolóxica en situacións críticas: obxectivos, medios e dificultades.
4. Comunicación humana: tipos e habilidades de comunicación. Relación coas actitudes e emocións.
5. Comunicación en situacións críticas. Especificidades segundo o obxectivo da intervención policial: apoio, información, negociación, investigación, contención e prevención.
6. Autocontrol emocional.
7. Estrés e desgaste profesional en policía. Coidado psicolóxico de intervenientes en situacións críticas.
Selección.
Os membros do corpo da policía local do Concello de Vigo serán seleccionados pola Xefatura da Policía Local do Concello de Vigo, e aos restantes seranlles de aplicación os criterios do proceso de selección dos cursos da Agasp (non ter feito este curso, menor número de cursos, antigüidade, grupo de pertenza, etc.).
Relación de admitidos.
A relación de admitidos faraa pública o día 30 de abril a partir das 14.00 horas a Academia Galega de Seguridade Pública, os interesados poden coñecer e confirmar a súa asistencia chamando aos teléfonos 886 20 61 17/18/24 (Agasp) e na páxina web
http://agasp.xunta.es.
Lugar.
O curso desenvolverase na aula de formación da policía local do Concello de Vigo.
Certificado de aproveitamento.
Ao remate do curso entregaráselle un certificado de aproveitamento a aquelas persoas que acrediten a súa participación continuada nel e superen as correspondentes probas de coñecementos.
Modificacións.
Tanto a Academia Galega de Seguridade Pública como o Concello de Vigo, se é o caso, poderán modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 16 de abril de 2008.
P.S. (Disposición primeira da Orde do 31-1-2008
DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "07800D010P030.PDF"